Tataning gêsangipun warak ing dalêm sadintên sapisan tamtu pados pangombèn dhatêng papan sanès saha wontên ing ngriku lajêng gulung-gulung. Papan ingkang kados makatên punika manawi bôngsa Jawi mastani pagupakaning warak, dipun anggêp dados satunggiling papan ingkang sangar. Dene salugunipun, warak anggèning gadhah tindak makatên wau prêlu kangge mêdhaki blêthok badanipun kadosdene sampun dados kasênênganipun. Ing kalanipun gulung wau katingal titikipun bingah, mawi nyuwara gêrêng-gêrêng, nanging salêbêtipun tumandang kados makatên wau botên tilar kaprayitnan. Bakunipun warak punika rêmên dhatêng hawa bêntèr, nanging karêm manggèn ing papan ayom, kala-kala katingal anggèning anjêgrêg manggèn ing papan ayom. Manawi nuju tilêm wujudipun ngantos nyamar kadosdene prabatang, namung orokipun sagêd kamirêngan têbih.